# Sitges i els Miravent d’Occitània

## L’arribada dels primers Miravent a Sitges

Els Miravent arribaren a Sitges en el segle XVI, procedents d’Occitània. Com tants altres, foren uns d’aquells immigrants francesos que arribaren a Catalunya motivats per la difícil situació politico-econòmica en què es trobava França en aquell segle de les guerres religioses entre els protestants —dits hugonots— i els catòlics, que suposaren greus desordres econòmics i socials, els quals van comportar l’important èxode que va tenir lloc entre el 1550 i el primer quart del segle XVII. Cal dir, però, que la primera onada d’occitans a Catalunya l’hem de situar al segle XV, coincidint amb la Sentència de Guadalupe, en què Ferran el Catòlic dictà una sèrie de mesures que abolien certs drets feudals, a la vegada que establien nous tipus de contracte que donaven als camperols, entre altres prebendes, la possibilitat de conrear la terra durant un ampli espai de temps, alhora que es permetia que aquell contracte pogués transmetre’s per herència. Però certament,com ja hem dit, fou durant el segle XVI quan el nombre d’immigrants fou més important. Una part significativa d’aquesta immigració vindria des de les diòcesis frontereres, com la de Comenge, a la qual pertanyien els primers Miravent sitgetans. La presència de tanta immigració francesa era motivada pel fet que en aquells anys Catalunya tenia una baixíssima demografia, situació causada pels diferents episodis de pesta negra, per les sequeres i per les males collites. Aquest buit demogràfic seria ocupat per occitans que eren nois joves i sense formació, els quals treballarien en les feines del camp. A Catalunya hi trobaren camps que feia molt temps que no havien estat conreats i masos que havien estat abandonats i que ells tornarien a aixecar, tal com van fer els nostres avantpassats que s’establiren primer a Jafre i després a Campdàsens. I seria en aquest punt que, a finals del segle XVI, trobem diversos Miravent al costat d’altres occitans com els Maynés o els Llampelles, entre altres. Tots ells es casaren amb noies d’Olivella, Ribes o Sitges, i la seva descendència seria un magnífic exemple del que els estudiosos han assenyalat: que en aquells anys un 40%de la població total catalana era occitana o descendent d’occitans.

## 1.2. Els cognoms Biravent i Giravent versus Miravent

Tot i que he parlat dels primers Miravent, cal dir que els primers que arribaren no eren Miravent, sinó que portaven els cognoms Biravent i Giravent, que de fet volen dir el mateix, girar el vent o virar el vent. Però ningú millor que Joan Veny per explicar-nos l’evolució del nom. Textualment, en el seu llibre *Onomàstica i Dialectologia*[[1]](#footnote-1), ens diu el següent:

*La grafia* -b- *reflecteix la pronúncia del cognom en gascó i en català oriental i l’aparició de la* m- *inicial per la* b- *(o* v-*, fonèticament /b/) resulta fàcilment explicable per una equivalència acústica que es dóna manta vegada en català (i en altres llengües), afavorida per una possible dissimilació amb la* -b-*[...]. Evidentment, també es pot explicar la substitució del primer segment* Bira- *per* Mira-*, a través d’una homonimització amb mira (del verb* mirar*), car, en català,* virar *«girar» només s’usa actualment dins el vocabulari nàutic i antigament entre autors que escrivien en occità o en un català occitanitzat [...]; en canvi, en occità, i concretament en gascó, és un verb corrent, amb el significat de «girar» [...].*

D’aquesta manera podem entendre el significat del nostre cognom, del qual tants cops s’ha parlat: que si ve dels àrabs, que si significa mirar el vent, etc. Un altre problema és si Miravent va amb *b* o amb *v*. La veritat és que després de mirar tants documents antics sobre els Miravent, m’he adonat que la utilització de la *b* en lloc de la *v*és relativament moderna i que fins al XIX s’ha utilitzat la *v* a l’hora d’escriure el cognom Miravent. I m’atreveixo a dir que seguim trobant un nom occità que es manté definint un sector del poble, can Pei, que és la grafia antiga de Peir, que és Pere en català. I si es diu can Pei és perquè sabem que allà va establir-se Pere Miravent, a qui seguirien coneixent-lo amb el nom occità[[2]](#footnote-2).

## 1.3. Les primeres notícies dels Miravent a Sitges

L’estudi de documents, notarials i d’altra mena, trobats a l’Arxiu Municipal de Sitges i a l’Arxiu Comarcal de Vilanova i la Geltrú, així com la consulta dels llibres de naixement, de casament i de defunció que es guarden a l’Arxiu Parroquial de Sitges, ens han permès conèixer que a finals del segle XVI, a Jafre (Olivella) i a Sitges, hi trobem el cognom occità Giravent i també la seva variant Miravent, amb *v*, que ja havia estat transformadaa partir del cognom Biravent. El primer Miravent que coneixem portava el nom de Bernat i el sobrenom de Menata[[3]](#footnote-3). El 15 de març de 1591[[4]](#footnote-4), el trobem com a testimoni de l’acte de compra d’una terra de la quadra de Jafre. El mateix Bernat, juntament amb un altre occità, Joan Maynés, de sobrenom Gasquet, fou testimoni d’un acte notarial de Jaume Copons.[[5]](#footnote-5) Tant Bernat com Joan Maynés són citats com a occitans. Com passava en un document notarial anterior, datat el 4 de setembre de 1590, del qual són testimonis Bernat Miravent i Bernat Sala, se’ns assenyala que ambdós eren *agricultori francigeros*, habitants de Sitges. Una mateixa informació ens dóna un altre document, datat 8 anys més tard, en què se’ns diu que eren *agricultori francigeros*, habitants de Sitges, informació que queda reafirmada en un altre document on consta que Bernat Miravent era un pagès occità que procedia del *regne de França.[[6]](#footnote-6)* Unes dècades més tard, morí un Bernat Miravent, que pensem que podria ésser el mateix que trobem documentat a finals del XVI. Fou enterrat, per *amor de Déu,* el 15 de setembre de 1631.

Les notícies que ens donen els documents ens permeten saber que Bernat no era l’únic Miravent que vivia a Jafre durant la darrera dècada del segle XVI. Al seu costat, s’hi trobaven Anton i Magí Miravent, els quals, juntament amb Bernat, foren testimonis d’un acte notarial celebrat el 29 de setembre de 1595 que els esmenta a tots com a *agricultori de la villa de Cigis.*

Si la major part d’aquests nouvinguts eren parcers, també hi trobem algun exemple d’un occità que adquireix terres. Ens referim a Pere Biravent, qui l’any 1592 comprà a Jaume Guimerà unes terres a Campdàsens, i del qual coneixem dades més concretes sobre la seva procedència. Era agricultor i procedia de la població occitana de Vièlanava de Lecussan (en francès Villeneuve-Lécussan), diòcesi de Comenge, des d’on havia arribat a Olivella, on habitava.[[7]](#footnote-7) D’Arné, una població molt pròxima a Vièlanava de Lecussan, procedia Ramon Miravent, del qual són descendents molts dels Miravent d’avui. Tots ells serien els qui començaren a viure a Jafre (Ramon Miravent es defineix com a pagès de Jafre l’any 1606). Poc més tard, passaren a habitar can Lluçà, al terme de Campdàsens.

Ramon va ésser pare de Magí Miravent, que l’any 1629 va casar-se amb Paula.[[8]](#footnote-8) De la seva unió naixeria Rafael Miravent, que l’any 1692 va contraure matrimoni amb Marianna Raventós. Tots ells viuen a can Lluçà fins al segle XIX, quan ja trobem la família establerta a Sitges, on van néixer els Miravent que són rebesavis, besavis i avis de qui escriu aquestes línies. Però en aquest treball ens toca fixar-nos en una altra branca dels Miravent, la que esdevindria família directa del protagonista d’aquest estudi, el pintor Josep Mirabent i Gatell.

## 1.4. Els Miravent de mas Maiol

Si uns Miravent se situaren a can Lluçà, altres s’establiren a mas Maiol. Aquests serien els avantpassats directes del pintor protagonista del treball que presentem.

El besavi de Josep Mirabent i Gatell era Fèlix Miravent, que va contraure matrimoni amb Teresa Mestre c. 1750. Un dels fills de Fèlix i Teresa fou Magí Miravent Mestre, que va contraure matrimoni dues vegades, la primera amb Gertrudis Comas. Magí i Gertrudis tingueren dos fills, Mariano Miravent Comas (1778) i Pere Miravent Comas (1783) i quatre filles, Teresa, Llúcia (1780) i dues filles bessones, de nom Josepa les dues, que moren l’any 1787, poc després de néixer. Després de la mort de Gertrudis Comas, Magí Miravent Mestre es casà en segones núpcies. La núvia fou Maria Soler i Ferret, nascuda a Sant Miquel d’Olèrdola, filla de Pau Soler i de Maria Ferret.

Magí Miravent i Maria Soler tingueren cinc fills. El primer, Francesc (1789), fou batejat el dia 11 del mateix mes amb els noms de Francesc, Josep i Genís. És de suposar que el nom de Francesc fou posat pel padrí, Francesc Marcer, de can Marcer d’Olivella. La padrina fou Maria Soler, de Sant Pere Molanta. Els altres fills foren Cristòfor (1791), Rosa (1793), Teresa (1796) i Francesca. Pel que fa a Maria Soler i Ferret, morí a mas Maiol el 3 d’octubre de 1814, als seixanta anys, i va ser enterrada a Sitges el dia següent. El seu espòs, Magí, la sobreviuria uns bons anys: va morir als 81 anys, i va ser enterrat el 8 de març de 1827. Els noms de tots els fills de Magí Miravent i Mestre es troben en el testament que el seu pare va dictar el 1827, poc abans de morir, als vuitanta-un anys. Les seves darreres voluntats eren que tots ells cobressin la llegítima, si bé deixava clar que Pere i Francesc ja l’havien rebut en vida, mentre que Cristòfor no havia rebut encara res. També donava llençols, tovalles i una caixa a cada un d’ells. Pel que fa a les noies, Teresa, ja casada, ja havia rebut la llegítima, com també l’havia rebut Llúcia. Les dues petites, Rosa i Teresa, encara no l’havien cobrada. Pel que fa a Mariano, el fill més gran, havia de ser l’hereu.

El primer fill de Magí Miravent i de Maria Soler, Francesc Miravent i Soler, contrauria matrimoni amb Francesca Gatell i Cànova, unió de la qual naixeria Josep Mirabent i Gatell.

1. Veny, Joan. *Onomàstica i Dialectologia*. Barcelona, Publicacions de l’Abadia de Montserrat, 1996, p. 145-150. [↑](#footnote-ref-1)
2. Un fort agraïment a Àngels Jordà Alsina per les informacions que m’ha donat sobre els Miravent de Can Pei. [↑](#footnote-ref-2)
3. *Manualem Instrumentorum Scribania Ecclesiae Parroquiale Villa de Sitges*, n. 1 (anys 1588-1591). Arxiu Històric Municipal de Sitges. Un document posterior, datat el 1598, ens explica que Bernat Miravent procedia del regne de França i que vivia a Olivella, on era conegut amb el sobrenom de Menata. [↑](#footnote-ref-3)
4. *Manualem Instrumentorum Scribania Ecclesiae Parroquiale Villa de Sitges*, n. 1 (anys 1588-1591). Arxiu Històric Municipal de Sitges. En aquest document, Joan Basellach comprava a Benet Girona una peça de terra de la quadra de Jafre. 15 d’octubre de 1591. [↑](#footnote-ref-4)
5. *Manualem Instrumentorum Scribania Ecclesiae Parroquiale Villa de Sitges*, n. 2 (anys 1592-1595). Arxiu Històric Municipal de Sitges. Un document posterior datat el 1598 ens explica que Bernat Miravent procedia del Regne de França i que vivia a Olivella, on era conegut amb el sobrenom de Menata. [↑](#footnote-ref-5)
6. *Manualem Instrumentorum Scribania Ecclesiae Parroquiale Villa de Sitges*, n. 2 (anys 1588-1591). Arxiu Històric Municipal de Sitges. Surten un bon nombre de citacions en les quals es fa referencia a occitans a Sitges: Biravent, Sala, Llampelles, Maynés. [↑](#footnote-ref-6)
7. Pere Biravent encara conserva el cognom amb *b* en un document de compra d’unes terres a Jaume Guimerà. Poc després, el seu cognom adoptarà la *m* en comptes de la *b*. *Manualem Instrumentorum Scribania Ecclesiae Parroquiale Villa de Sitges*, n. 2 (anys 1592-1595). Arxiu Històric Municipal de Sitges. [↑](#footnote-ref-7)
8. *Manualem Instrumentorum Scribania Ecclesiae Parroquiale Villa de Sitges*, n. 2 (anys 1592-1595). Arxiu Històric Municipal de Sitges. Aquest document del 21 de març de 1595 parla d’un Ramon Miravent que era «agricultore» del «regni de França» i del terme d’Arné. Mentre que l’altre Miravent era també de França però habitant a Olivella.

*Manualem Instrumentorum Scribania Ecclesiae Parroquiale Villa de Sitges*, n. 2 (anys 1592-1595). Arxiu Històric Municipal de Sitges. Ens permetem fer la hipòtesi que Ramon Miravent podia ser fill de Magí Miravent, el qual havia signat, juntament amb Antoni i Bernat Miravent, com a testimoni d’un document notarial.

Si ens ho permetem és perquè s’acostumava a posar a l’hereu el nom de l’avi, com faria Ramon Miravent quan va batejar el seu primer fill amb el nom de Magí. [↑](#footnote-ref-8)